Avainsanat

Tiivistelmä



Avainsanat

1 Yhteinen kauppapolitiikka - Kolmansien maiden kanssa käytävä kauppa - Sulkutoimenpiteet Jugoslavian liittotasavaltaa (Serbia ja Montenegro) vastaan - Asetus (ETY) N:o 990/93 - Sellaisten alusten käytön estämistä ja menetetyksi julistamista koskevat toimenpiteet, joiden epäillään rikkoneen kauppaliikenteen pääsyä Jugoslavian aluevesille koskevaa kieltoa - Soveltamisala - Asetuksen soveltamisalaan kuuluu alus, joka purjehtii kolmannen valtion lipun alla, jonka omistaa yhteisön ulkopuolinen yhtiö ja joka purjehti aavalla merellä silloin, kun sen käyttö estettiin (Neuvoston asetuksen (ETY) N:o 990/93 1 artiklan 1 kohdan c alakohta, 9, 10 ja 11 artikla)

2 Yhteinen kauppapolitiikka - Kolmansien maiden kanssa käytävä kauppa - Sulkutoimenpiteet Jugoslavian liittotasavaltaa (Serbia ja Montenegro) vastaan - Asetus (ETY) N:o 990/93 - Kiellot - Kielto päästää Jugoslavian liittotasavallan aluevesille mitään kauppaliikennettä ja kielto sallia mitään toimintaa, jonka tarkoituksena on tällaisen pääsyn edistäminen - Kieltojen ulottuvuus

(Neuvoston asetuksen (ETY) N:o 990/93 1 artiklan 1 kohdan c ja d alakohta)

3 Yhteinen kauppapolitiikka - Kolmansien maiden kanssa käytävä kauppa - Sulkutoimenpiteet Jugoslavian liittotasavaltaa (Serbia ja Montenegro) vastaan - Asetus (ETY) N:o 990/93 - Kiellot - Rikkominen - Kieltojen rikkomisen seuraamukset - Kansallinen säännös, jossa säädetään asetuksen 10 artiklan toisessa kohdassa tarkoitetun kuljetusvälineen lastin menetetyksi julistamisesta - Kansallisen säännöksen hyväksyttävyyden edellytykset - Kansallisen tuomioistuimen arviointi asiasta

(EY:n perustamissopimuksen 5 artikla; neuvoston asetuksen (ETY) N:o 990/93 1 ja 10 artikla)

Tiivistelmä

4 Euroopan talousyhteisön ja Jugoslavian liittotasavallan välisestä kaupasta annetun asetuksen (ETY) N:o 990/93 9 ja 10 artiklan sanamuodon mukaan niissä säädetyt käytön estämistä ja menetetyksi julistamista koskevat säännökset soveltuvat kaikkiin aluksiin, joiden epäillään rikkoneen kieltoa pääsystä Jugoslavian liittotasavallan aluevesille kauppaliikenteen harjoittamistarkoituksissa, aluksen lipusta tai omistajasta riippumatta. Näiden toimenpiteiden soveltaminen ei myöskään edellytä sitä, että asetuksen mukaisten kieltojen rikkominen on tapahtunut yhteisön alueella.

Kyseisen jäsenvaltion toimivaltaisten viranomaisten on siten asetuksen 9 artiklan nojalla estettävä kaikkien sellaisten alusten käyttö, joiden epäillään rikkoneen Jugoslavian liittotasavaltaa vastaan toteutettavia pakotteita, vaikka tällaiset alukset purjehtisivat kolmannen valtion lipun alla, vaikka yhteisön ulkopuolisen valtion kansalaiset tai yhtiöt omistaisivat ne tai vaikka pakotteiden väitetty rikkominen olisi tapahtunut yhteisön alueen ulkopuolelle. Samoin jos todetaan, että asetusta on rikottu, kansalliset viranomaiset voivat vastaavasti asetuksen 10 artiklan toisen kohdan nojalla julistaa tällaiset alukset ja niiden lastin menetetyiksi.

Yhdistyneiden kansakuntien turvallisuusneuvoston päätöslauselman 820 (1993) 25 kohdassa, joka on täytäntöönpantu yhteisössä asetuksen 9 ja 10 artiklalla, todetaan sitä paitsi nimenomaisesti, että kaikkien valtioiden tulee pidättää kaikki sellaiset niiden alueelta tavatut alukset, joiden epäillään rikkoneen kieltoa, ja ne voidaan tarvittaessa julistaa menetetyiksi.

Koska asetusta (ETY) N:o 990/93 sovelletaan sen 11 artiklan nojalla koko yhteisön alueella, sen 9 ja 10 artiklaa sovelletaan, kun kyseiset alukset ovat jäsenvaltion alueella ja siten tämän jäsenvaltion lainkäyttövallan alaisuudessa, vaikka väitetty rikkominen olisi tapahtunut jäsenvaltion alueen ulkopuolella.

5 Euroopan talousyhteisön ja Jugoslavian liittotasavallan välisestä kaupasta annetun asetuksen (ETY) N:o 990/93 1 artiklan 1 kohdan c ja d alakohdassa kielletään paitsi kauppaliikenteen todellinen pääsy Jugoslavian liittotasavallan aluevesille myös sellainen toiminta aavalla merellä, joka antaa perustellusti aihetta olettaa, että kyseinen alus on matkalla näille aluevesille kauppaliikenteen harjoittamistarkoituksissa.

6 Sellainen kansallinen säännös on Euroopan talousyhteisön ja Jugoslavian liittotasavallan välisestä kaupasta annetun asetuksen (ETY) N:o 990/93 ja erityisesti sen 10 artiklan mukainen, jossa säädetään, että jos yhtä asetuksen 1 artiklan mukaisista kielloista on todettu rikotun, saman asetuksen 10 artiklan toisessa kohdassa tarkoitetun kuljetusvälineen lasti on julistettava menetetyksi.

Italiankielistä ja suomenkielistä versiota lukuunottamatta kaikissa asetuksen 10 artiklan toisen kohdan kieliversioissa, jotka vastaavat Yhdistyneiden kansakuntien turvallisuusneuvoston päätöslauselman 820 (1993) 25 kohdan laatimistapaa, näet säädetään, että jos asetusta todetaan rikotun, kyseinen jäsenvaltio voi julistaa lastit menetetyiksi. Asetuksen 10 artiklan toisessa kohdassa ei joka tapauksessa voida katsoa tarkoitetun rajoittaa jäsenvaltioiden saman artiklan ensimmäisen kohdan mukaista yleistä toimivaltaa määrätä asetuksen säännösten rikkomisen seuraamuksista.

Sitä paitsi vaikka oletettaisiin, että kyseisessä kansallisessa säännöksessä säädetään ankaran rikosoikeudellisen vastuun järjestelmästä tai että säännöksessä ei oteta huomioon kysymyksessä olevien eri toimijoiden osallisuusastetta, kansallisen tuomioistuimen tehtävänä on arvioida, onko kyseinen sanktio varoittava, tehokas ja oikeassa suhteessa rikkomisen vakavuuteen. Tässä arvioinnissa kansallisen tuomioistuimen on otettava erityisesti huomioon, että asetuksella tavoitetulla päämärällä, eli kyseisen alueen sotatilan sekä ihmisoikeuksien ja humanitäärisen kansainvälisen oikeuden valtavien rikkomisten ja loukkausten lopettamisella Bosnia-Herzegovinan tasavallassa, on perustavanlaatuista merkitystä kansainväliselle yhteisölle.

Jäsenvaltioiden on perustamissopimuksen 5 artiklan perusteella toteutettava kaikki asianmukaiset toimenpiteet yhteisön oikeuden soveltamisen ja tehokkuuden takaamiseksi silloin, kun yhteisön säännöksessä ei säädetä erityistä seuraamusta sen säännösten rikkomisen varalta tai silloin kun siinä tältä osin viitataan kansallisiin lakeihin, asetuksiin tai hallinnollisiin määräyksiin. Siten jäsenvaltioiden on, samalla kun ne säilyttävät harkintavaltansa seuraamusten valinnan osalta, pidettävä huolta siitä, että yhteisön säännösten rikkomisen seuraamuksista säädetään pääasian ja noudatettavan menettelyn osalta vastaavalla tavalla kuin kansallisen oikeuden sellaisen rikkomisen seuraamuksista, jotka ovat luonteeltaan ja merkittävyydeltään samanlaisia, ja jäsenvaltioiden on joka tapauksessa huolehdittava siitä, että seuraamukset ovat tehokkaita, oikeassa suhteessa rikkomisen laatuun ja ennaltaehkäiseviä. Tältä osin ankaran rikosoikeudellisen vastuun järjestelmä, jolla asetuksen rikkominen sanktioidaan, ei sellaisenaan ole yhteisön oikeuden vastainen.